pythainlp/thaigov-v2-corpus-22032023 huggingface dataset:
วันจันทร์ที่ 20 กุมภาพันธ์ 2566
รมว.พม. เดินหน้ามอบบ้านพอเพียงช่วยผู้มีรายได้น้อย พร้อมงบประมาณซ่อมแซมบ้านกลุ่มเปราะบาง จ.พิษณุโลก
รมว.พม. เดินหน้ามอบบ้านพอเพียงช่วยผู้มีรายได้น้อย พร้อมงบประมาณซ่อมแซมบ้านกลุ่มเปราะบาง จ.พิษณุโลก
เมื่อวันที่ 18 ก.พ. 66นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เปิดเผยว่า ตนพร้อมคณะผู้บริหารกระทรวง พม. และนายกฤษดา สมประสงค์ ผู้อำนวยการสถาบันพัฒนาองค์กรชุมชน (ผอ.พอช.) ลงพื้นที่ ณ องค์การบริหารส่วนตำบลท่าหมื่นราม อำเภอวังทอง จังหวัดพิษณุโลก เพื่อเปิดงาน "สานพลังความร่วมมือเสริมสร้างชุมชนเข้มแข็งและการแก้ไขปัญหาความยากจน มิติความเป็นอยู่ จังหวัดพิษณุโลก" จัดโดย กระทรวง พม. โดย พอช. สำนักงานพัฒนาสังคมและความมั่นคงของมนุษย์จังหวัดพิษณุโลก เครือข่ายขบวนองค์กรประชาชนจังหวัดพิษณุโลก และองค์การบริหารส่วนตำบลท่าหมื่นราม จากนั้น ได้เดินทางไปเป็นประธานในพิธีปฐมฤกษ์ "ตอกตะปู เคาะฝาบ้าน" ซ่อมแซมปรับปรุงบ้านนายแดง ดัดโป่ง คนพิการทางการเคลื่อนไหว ณ บ้านเลขที่ 42/1 หมู่ 11 และพิธียกเสาเอกบ้านนางอัมพร บุญช่วย ผู้สูงอายุ ณ บ้านเลขที่ 26 หมู่ 8 ตำบลดินทอง อำเภอวังทอง จังหวัดพิษณุโลก
นายจุติ กล่าวต่อไปว่า รัฐบาลได้ให้ความสำคัญในการขับเคลื่อนนโยบายการแก้ไขปัญหาความยากจน ลดความเหลื่อมล้ำ สร้างความเป็นธรรมในสังคม และการสร้างโอกาสในการเข้าถึงสวัสดิการและบริการของรัฐ โดยมุ่งเน้นการช่วยเหลือกลุ่มเปราะบาง เพื่อยกระดับคุณภาพชีวิตที่ดีในทุกมิติ รวมถึงการสร้างความมั่นคงด้านที่อยู่อาศัย ซึ่งวันนี้ งาน "สานพลังความร่วมมือเสริมสร้างชุมชนเข้มแข็งและการแก้ไขปัญหาความยากจน มิติความเป็นอยู่ จังหวัดพิษณุโลก" เป็นการแก้ปัญหาความมั่นคงด้านที่อยู่อาศัย ให้กับกลุ่มเปราะบางที่เป็นผู้มีรายได้น้อยและผู้ด้อยโอกาส โดยได้มอบบ้านเพื่อสนับสนุนการพัฒนาที่อยู่อาศัยภายใต้โครงการบ้านพอเพียง จังหวัดพิษณุโลก ปี 2565 จำนวน 247 ครัวเรือน ใน 37 ตำบล เป็นเงิน 5,099,600 บาท และมอบงบประมาณสนับสนุนการพัฒนาที่อยู่อาศัยภายใต้โครงการบ้านพอเพียง จังหวัดพิษณุโลก ปี 2566 จำนวน 317 ครัวเรือน ใน 40 ตำบล เป็นเงิน 6,625,000 บาท อีกทั้งมอบเงินโครงการปรับสภาพแวดล้อมที่อยู่อาศัย ปี 2566 สำหรับคนพิการ 5 ราย ในพื้นที่ตำบลท่าหมื่นราม เป็นเงิน 125,881 บาท และคนพิการและผู้สูงอายุ 8 ราย ในพื้นที่ตำบลพันชาลี เป็นเงิน 248,060 บาท
นายจุติ กล่าวเพิ่มเติมว่า รัฐบาลให้ความสำคัญในการแก้ปัญหาที่อยู่อาศัยของพี่น้องประชาชนที่เดือดร้อน ซึ่งที่ไหนลำบากเดือดร้อนก่อน ให้สิทธิ์ในการซ่อมแซมปรับปรุงบ้านในโครงการบ้านพอเพียงก่อน โดยชุมชนและหน่วยงานท้องถิ่นมีความเห็นชอบร่วมกัน โดยร่วมกับประชาชน เพื่อพิจารณาว่าครอบครัวไหนมีความเดือดร้อนมาก ให้ได้รับสิทธิ์ก่อน โครงการนี้สำเร็จได้เพราะความรัก ความสามัคคี และขอให้ทุกคนคงความรัก ความสามัคคีไว้ เพราะเราจะไม่ทิ้งใครไว้ข้างหลัง
#ช่วย24ชั่วโมง #พม24ชม #ข่าวพม
วันจันทร์ที่ 20 กุมภาพันธ์ 2566
20/02/2566
รมว.เฮ้ง ห่วงเหตุเพลิงไหม้โรงงานพลาสติก จ.อยุธยา สั่ง กสร. ลงพื้นที่ตรวจสอบสาเหตุทันที
รัฐมนตรีว่าการกระทรวงแรงงาน ห่วงเหตุเพลิงไหม้โรงงานผลิตพลาสติก จ.พระนครศรีอยุธยา สั่ง กสร. ลงพื้นที่ตรวจสอบสาเหตุทันที เชิญนายจ้างพบ 21 กุมภาฯนี้
รัฐมนตรีว่าการกระทรวงแรงงาน ห่วงเหตุเพลิงไหม้โรงงานผลิตพลาสติก จ.พระนครศรีอยุธยา สั่ง กสร. ลงพื้นที่ตรวจสอบสาเหตุทันที เชิญนายจ้างพบ 21 กุมภาฯนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีเหตุเพลิงไหม้โรงงานพลาสติก จ.พระนครศรีอยุธยา ว่า เบื้องต้นผมได้รับรายงานจากสำนักงานสวัสดิการและคุ้มครองแรงงานจังหวัดพระนครศรีอยุธยา และศูนย์ความปลอดภัยในการทำงานเขต 1 (พระนครศรีอยุธยา) เหตุดังกล่าวเกิดขึ้นเมื่อวันที่ 19 กุมภาพันธ์ 2566 เวลา 12.00 น. จุดเกิดเหตุอยู่บริเวณด้านนอกตัวอาคารและเป็นจุดที่วางชิ้นส่วนของถังบำบัดน้ำเสียสำเร็จรูป โดยเพลิงเริ่มลุกไหม้จากทุ่งหญ้าข้างกำแพง จากนั้นลุกลามไปติดไฟเบอร์ชิ้นงาน หน่วยดับเพลิงท้องถิ่นสามารถสามารถควบคุมเพลิงไว้ได้ในเวลา 13:00 น. และจากการตรวจสอบของเจ้าหน้าที่พบว่า มีเพียงชิ้นงานที่ได้รับความเสียหาย ไม่มีลูกจ้างได้รับบาดเจ็บหรือเสียชีวิต อย่างไรก็ตามผมได้สั่งการให้เจ้าหน้าที่ติดตามสถานการณ์ พร้อมตรวจสอบข้อเท็จจริงเพิ่มเติมเพื่อดำเนินการตามอำนาจหน้าที่ต่อไป
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า วันที่ 20 กุมภาพันธ์ 2566 พนักงานตรวจความปลอดภัย สำนักงานสวัสดิการและคุ้มครองแรงงานจังหวัดพระนครศรีอยุธยา ศูนย์ความปลอดภัยในการทำงานเขต 1 (พระนครศรีอยุธยา) ได้ร่วมกันลงพื้นที่ตรวจสอบสาเหตุการเกิดเพลิงไหม้ และเชิญนายจ้างมาสอบข้อเท็จจริงเพิ่มเติม ในวันที่ 21 กุมภาพันธ์ 2566 เพื่อตรวจสอบว่า นายจ้างมีการฝ่าฝืนไม่ปฏิบัติตามกฎหมายหรือพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 และกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงาน เกี่ยวกับการป้องกันและระงับอัคคีภัย พ.ศ. 2555 หรือไม่ หากนายจ้างไม่ปฏิบัติตามกฎหมายดังกล่าวจะดำเนินการตามกฎหมายต่อไป
วันจันทร์ที่ 20 กุมภาพันธ์ 2566
20/02/2566
นายกฯ ตรวจติดตามการแก้ไขปัญหาพื้นที่ประสบอุทกภัยซ้ำซาก บริเวณคลองเปลี่ยน อ.สิชล จ.นครศรีธรรมราช กำชับหน่วยงานเร่งดำเนินการ เพื่อบรรเทาความเดือดร้อนให้ประชาชน
นายกฯ ตรวจติดตามการแก้ไขปัญหาพื้นที่ประสบอุทกภัยซ้ำซาก บริเวณคลองเปลี่ยน อ.สิชล จ.นครศรีธรรมราช กำชับหน่วยงานเร่งดำเนินการ เพื่อบรรเทาความเดือดร้อนให้ประชาชน ยืนยันรัฐบาลจริงใจแก้ไขปัญหา
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า วันนี้ (20 กุมภาพันธ์ 2566) เวลา 16.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ ตรวจติดตามการแก้ไขปัญหาพื้นที่ประสบอุทกภัยซ้ำซากบริเวณคลองเปลี่ยน พื้นที่รอยต่อตำบลเปลี่ยน และตำบลเทพราช อำเภอสิชล จังหวัดนครศรีธรรมราช
สืบเนื่องจากเมื่อเกิดฝนตกหนักทำให้เกิดภาวะน้ำท่วมขังในช่วงฤดูฝน และเกิดปัญหาการขาดแคลนน้ำในช่วงหน้าแล้ง และสภาวะการเปลี่ยนแปลงของภูมิอากาศทำให้เกิดความเสียหายต่อชีวิตและทรัพย์สินของราษฎรในพื้นที่เป็นจำนวนมาก และมีแนวโน้มว่าจะรุนแรงยิ่งขึ้น เพื่อลดความรุนแรงและบรรเทาปัญหาที่อาจเกิดขึ้น ทางองค์การบริหารส่วนตำบลเปลี่ยนได้ดำเนินการก่อสร้างทางน้ำล้นเพื่อบรรเทาความเดือดร้อนให้กับราษฎรในพื้นที่และพื้นที่ใกล้เคียง แต่ทางน้ำล้นดังกล่าวได้เกิดการชำรุดเสียหายเนื่องจากการเกิดอุกทกภัย ทั้งนี้ เพื่อบรรเทาแก้ปัญหาดังกล่าว องค์การบริหารส่วนตำบลเปลี่ยน จึงได้จัดทำโครงการก่อสร้างทางน้ำล้นสายเขาทราย-อ่าววาโย หมู่ที่ 7 ตำบลเปลี่ยน อำเภอสิชล จังหวัดนครศรีธรรมราช เพื่อให้มีความคงทนแข็งแรงมากขึ้น โดยองค์การบริหารส่วนตำบลเปลี่ยนจึงได้ขอรับสนับสนุนงบประมาณผ่านสำนักงานทรัพยากรน้ำภาค 8 กรมทรัพยากรน้ำ เพื่อบรรเทาแก้ไขปัญหาความเดือดร้อนของราษฎรในพื้นที่โดยเร็ว
ภายหลังรับฟังบรรยายสรุป และตรวจเยี่ยมพื้นที่ประสบอุทกภัยซ้ำซากบริเวณคลองเปลี่ยน นายกรัฐมนตรีกำชับให้หน่วยงานที่เกี่ยวข้องเร่งดำเนินการให้แล้วเสร็จ เพื่อบรรเทาความเดือดร้อนให้กับประชาชน ยืนยันรัฐบาลพร้อมสนับสนุนงบประมาณในการดำเนินการ และมีความจริงใจในการแก้ไขปัญหาให้กับประชาชนมาตลอดเวลา
นายกรัฐมนตรีกล่าวต่อไปว่า ถือเป็นโอกาสดีที่พวกเราได้มารวมตัวกัน ณ ที่ตรงนี้ ซึ่งขณะนี้มีรุ้งกินน้ำอยู่บนท้องฟ้าเป็นปรากฏการณ์ธรรมชาติ ถือเป็นความโชคดีของทุกคน นายกรัฐมนตรีย้ำว่าดีใจที่ได้มาพบปะกับทุกคน คนนครศรีธรรมราชเป็นคนมีน้ำใจ สังคมครอบครัวไทยเป็นสังคมใหญ่ ขอให้รักษาสถาบันครอบครัว อย่าให้ใครมาทำร้าย และนายกรัฐมนตรีฝากให้ผู้ปกครองช่วยสนับสนุนบุตรหลาน ส่งเสริมเยาวชนให้เรียนสายอาชีพกันมาก ๆ เพราะการเรียนสายอาชีพ เมื่อจบแล้วมีงานทำ พร้อมกับขอให้พัฒนาฝีมือแรงงานให้สอดคล้องกับความต้องการของตลาดแรงงานเพื่อให้ได้ค่าแรงสูงขึ้น
จากนั้น นายกรัฐมนตรีได้เดินพบปะทักทายกับชาวบ้านที่มาให้การต้อนรับ และร่วมถ่ายรูปกับเด็กนักเรียนอย่างเป็นกันเอง ทั้งนี้ นายกฯ ได้ทำสัญลักษณ์มินิฮาร์ทส่งให้ชาวบ้านก่อนจะเดินทางต่อไปยังวัดเจดีย์ ตำบลฉลอง อำเภอสิชล จังหวัดนครศรีธรรมราช
วันจันทร์ที่ 20 กุมภาพันธ์ 2566
รมว.อว. มอบนโยบายผู้บริหาร มุ่งหวังให้ทุกคนหมั่นเรียนรู้ ไม่หยุดพัฒนาศักยภาพของตนเอง
รมว.อว. มอบนโยบายผู้บริหาร มุ่งหวังให้ทุกคนหมั่นเรียนรู้ ไม่หยุดพัฒนาศักยภาพของตนเอง
เมื่อวันที่ 31 มกราคม 2566ศ.(พิเศษ) ดร.เอนก เหล่าธรรมทัศน์รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) มอบนโยบายการดำเนินงานให้กับผู้บริหารและผู้อำนวยการกองสำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรม (สป.อว.) ณ ห้องแถลงข่าว ชั้น 1 อาคารพระจอมเปล้า สป.อว. (ถนนโยธี)
ศ.(พิเศษ) ดร.เอนกมอบนโยบายใจความโดยสังเขปว่า ขอให้บุคลากรใน สป.อว มุ่งพัฒนาตนเองให้เป็นบุคคลที่ใฝ่รู้ ทุกคนสามารถทำสิ่งที่คาดหวังได้ทุกเรื่องหากมีความตั้งใจ ขอให้ดำเนินงานไปตามเป้าหมายของกระทรวง อว. ที่มุ่งเน้นการปฏิรูปการศึกษาให้คนในประเทศและประเทศเพื่อนบ้าน สร้างการศึกษาทั้งด้านวิทยาศาสตร์ เทคโนโลยี และสังคมศาสตร์ ให้ประเทศไทยเป็นศูนย์รวมนักวิจัยนานาชาติเพื่อสร้างประโยชน์ให้กับโลก ภายใต้การกำหนดหลักสูตรการเรียนการสอนจากภาคปฏิบัติให้มากกว่าภาคทฤษฎี โดยใช้ข้อเด่นของทางด้านประเพณี ขนบธรรมเนียมและวัฒนธรรมของไทยมาประยุกต์เข้ากับหลักสูตรการเรียนการสอนเพื่อให้ได้หลักสูตรเฉพาะที่เป็นของประเทศไทย มุ่งเน้นการทำยุทธศาสตร์เชิงรุกเพื่อให้ประเทศไทยได้พัฒนากลายเป็นประเทศที่พัฒนาแล้วภายในปี พ.ศ. 2580 ทั้งนี้ยังเน้นย้ำการเรียนการสอนของผู้สูงอายุเพื่อรองรับสังคมผู้สูงอายุของโลกในปัจจุบัน ในช่วงท้ายของการประชุมศ.(พิเศษ) ดร.เอนกกล่าวว่า การเรียนเป็นสิ่งที่สำคัญ อย่าหยุดเรียนรู้ไม่ว่าจะอายุเท่าไรก็ตาม ให้กล้าคิดนอกหรอบ และมุ่งพัฒนาตนเองอยู่เสมอ
วันอาทิตย์ที่ 19 กุมภาพันธ์ 2566
19/02/2566
พ่อเมืองเลย นำคณะร่วมงานมหกรรมบุญช้างแขวงไซยะบูลี สปป.ลาว ครั้งที่ 16 เสริมสร้างความสัมพันธ์ระหว่างสองประเทศให้เกิดความแน่นแฟ้นอย่างยั่งยืน
พ่อเมืองเลย นำคณะร่วมงานมหกรรมบุญช้างแขวงไซยะบูลี สปป.ลาว ครั้งที่ 16 เสริมสร้างความสัมพันธ์ระหว่างสองประเทศให้เกิดความแน่นแฟ้นอย่างยั่งยืน
วันนี้ (19 ก.พ. 66) นายทวี เสริมภักดีกุล ผู้ว่าราชการจังหวัดเลย เปิดเผยว่า จังหวัดเลยได้รับการประสานงานจากแขวงไซยะบูลี (จังหวัดไซยะบูลี) สาธารณรัฐประชาธิปไตยประชาชนลาว ในการจัดงานมหกรรมบุญช้างไซยะบูลี ครั้งที่ 16 ประจำปี 2566 ในระหว่างวันที่ 18-20 กุมภาพันธ์ 2566 ซึ่งได้มีการประกอบพิธีเปิดไปแล้วเมื่อวานนี้ (18 ก.พ. 66) โดย นายทวี เสริมภักดีกุล ผู้ว่าราชการจังหวัดเลย พร้อมด้วย นางวราภรณ์ เสริมภักดีกุล ประธานแม่บ้านมหาดไทยจังหวัดเลย และผู้แทนจังหวัดเชียงราย พะเยา น่าน อุตรดิตถ์ และจังหวัดพิษณุโลก ร่วมเป็นเกียรติในพิธีเปิด โดยมี นายปริญญาเอก ไซสมพอน พมวิหาน (H.E. Dr. Xaysompone PHOMVIHANE) ประธานสภาแห่งชาติสาธารณรัฐประชาธิปไตยประชาชนลาว เป็นประธานลั่นฆ้องชัยและตัดแพรป้ายเปิดงาน และนายพงสะหวัน สิดทะวง เจ้าแขวงไซยะบูลี กล่าวเปิดงาน และให้การต้อนรับอย่างอบอุ่น
นายทวี เสริมภักดีกุล ผู้ว่าราชการจังหวัดเลย กล่าวว่า งานมหกรรมบุญช้างไซยะบูลีจัดขึ้นในเดือนกุมภาของทุกปี เพื่อสืบทอดอนุรักษ์ รักษาวัฒนธรรม จารีตประเพณีอันดีงาม และวิถีการดำรงชีวิตของประชาชนและชาวเผ่าต่าง ๆ ของแขวงไซยะบูลีที่ผูกพันกับช้างมาตั้งแต่อดีต ให้ยั่งยืนเคียงคู่กับประชาชนตลอดไป สร้างโอกาสให้ช้างได้พบปะ และสืบทอดขยายพันธุ์ รวมทั้งเป็นเวทีแสดงทักษะความสามารถในการควบคุมช้างต่อสาธารณะชนและยังเป็นที่แลกเปลี่ยนเรียนรู้ของควาญช้างด้วย จึงได้หารือร่วมกันจัดงานมหกรรมบุญช้างประจำปี 2566 ขึ้นเป็นครั้งที่ 16 โดยได้นำช้างจากทุกเมือง (อำเภอ) ของแขวงไซยะบูลี สปป.ลาว รวม 75 เชือก ร่วมกิจกรรม
"สำหรับพิธีเปิดงานในปีนี้ เป็นขบวนแห่พลังมวลชนของ 11 เมืองของแขวงไซยะบูลี สปป.ลาว ที่มีเอกลักษณ์ของท้องถิ่น ขบวนแห่ของ 8 ชนเผ่าในแขวงขบวนละ 80 คน การแสดงของพลังมวลชนนักเรียน-นักศึกษา จำนวน 1,400 คน การแสดงกิจกรรมของช้างแสนรู้ 25 ตัว จำนวน 18 รายการ มีการจัดพิธีบายศรีสู่ขวัญช้าง และการแสดงของนักกีฬากระโดดร่ม จำนวน 15 คน โดยผู้ว่าราชการจังหวัดเลยได้ร่วมมอบเงินทำบุญในมหกรรมงานช้าง จำนวน 10,000 บาท และมอบวัตถุมงคล พระธาตุศรีสองรักจำลอง สิ่งศักดิ์สิทธิ์คู่บ้านคูเมืองที่ทั้งสองประเทศเคารพเลื่อมใสศรัทธาด้วย" ผวจ.เลย กล่าว
นายทวี เสริมภักดีกุล ผู้ว่าราชการจังหวัดเลย กล่าวเพิ่มเติมว่า กิจกรรมหลักของการจัดงานในปีนี้ มุ่งเน้นกิจกรรมที่เกี่ยวข้องกับช้างและการอนุรักษ์ช้าง เช่น การแสดงของช้างแสนรู้ นอกจากนี้ในแต่ละวันจะมีกิจกรรมการแสดงสินค้าตลาดนัด ตั้งแต่วันที่ 13 กุมภาพันธ์ เป็นต้นมา มีสินค้าหนึ่งเมืองหนึ่งผลิตภัณฑ์, สินค้าผลผลิตด้านการกสิกรรม (เกษตร) หัตถกรรมและอุตสาหกรรมแปรรูป ที่เป็นศักยภาพและผลงานของ 11 เมือง (อำเภอ) ในแขวงไซยะบูลี, หน่วยงานธุรกิจของภาครัฐ ภาคเอกชนทั้งภายในและต่างประเทศ รวมทั้งตัวแทนภาคประชาชน เข้าร่วมจำนวน 289 ร้าน ซึ่งการเดินทางเข้าร่วมกิจกรรมของจังหวัดเลย และจังหวัดที่มีพื้นที่ติดต่อกับแขวงไซยะบูลี สปป.ลาว ในครั้งนี้เป็นการเสริมสร้างความสัมพันธ์อันดีระหว่างประเทศไทยและประเทศลาวซึ่งเป็นมิตรประเทศเพื่อนบ้าน อันจะนำมาซึ่งความรักความผูกพันและความร่วมมือกันในการดูแลประชาชนของทั้งสองประเทศ ดูแลสิ่งแวดล้อม ศิลปะวัฒนธรรม ประเพณี ของทั้งสองประเทศให้ยั่งยืนคู่กับโลกใบนี้ตลอดไป
วันจันทร์ที่ 20 กุมภาพันธ์ 2566
20/02/2566
ออมสินเชิญชวนผู้ประกอบการไทย ใช้สิทธิ์ยื่นกู้สินเชื่อ Soft Loan ‘Re-Open’ ดอกเบี้ยต่ำ 1.99% คงที่ 2 ปี สวนกระแสดอกเบี้ยขาขึ้น รองรับการท่องเที่ยวฟื้นตัว
สินเชื่อ Soft Loan Re-Open อัตราดอกเบี้ยต่ำมาก 1.99% คงที่ 2 ปีแรก และสวนกระแสของภาวะดอกเบี้ยขาขึ้นในขณะนี้ โดยสามารถรับข้อเสนอและเงื่อนไขพิเศษได้ที่เว็บไซต์ธนาคารออมสิน www.gsb.or.th หรือที่ธนาคารออมสินทุกสาขาทั่วประเทศ ภายในวันที่ 30 มิ.ย.2566
นายวิทัย รัตนากร ผู้อำนวยการธนาคารออมสิน เปิดเผยว่า ปัจจุบันสถานการณ์โควิด-19 ได้ผ่อนคลายลง ส่งผลให้บรรยากาศทางเศรษฐกิจดีขึ้นและกลับมามีกิจกรรมทางธุรกิจมากขึ้น โดยเฉพาะภาคการท่องเที่ยว มีจำนวนนักท่องเที่ยวต่างชาติเดินทางเข้าประเทศไทยเพิ่มขึ้นอย่างต่อเนื่อง ดังนั้น เพื่อเป็นการกระตุ้นเศรษฐกิจและเตรียมความพร้อมให้กับผู้ประกอบการธุรกิจท่องเที่ยว สามารถดำเนินกิจการและให้บริการอย่างราบรื่น คล่องตัว ไม่ต้องกังวลเรื่องเงินทุนหรือสภาพคล่อง ธนาคารออมสินจึงขอเชิญชวนผู้ประกอบการธุรกิจโรงแรม และ Supply Chain ของโรงแรม ร้านอาหาร และกลุ่มผู้ประกอบการที่มีเอกลักษณ์หรืออัตลักษณ์ของท้องถิ่น ใช้บริการสินเชื่อ Soft Loan Re-Open อัตราดอกเบี้ยต่ำมาก 1.99% คงที่ 2 ปีแรก และสวนกระแสของภาวะดอกเบี้ยขาขึ้นในขณะนี้ โดยสามารถรับข้อเสนอและเงื่อนไขพิเศษได้ที่เว็บไซต์ธนาคารออมสิน www.gsb.or.th หรือที่ธนาคารออมสินทุกสาขาทั่วประเทศ ภายในวันที่ 30 มิถุนายน 2566 นี้เท่านั้น
สินเชื่อ Soft Loan Re-Open เปิดให้กู้เพื่อนำเงินไปปรับปรุง ซ่อมแซมสถานประกอบการ จัดซื้อเครื่องมืออุปกรณ์ หรือเป็นเงินทุนหมุนเวียนในการกลับมาเปิดกิจการอีกครั้ง โดยผู้กู้ต้องเป็นผู้ประกอบการที่เป็นบุคคลธรรมดา และนิติบุคคลที่มีบุคคลสัญชาติไทยถือหุ้นเกินร้อยละ 50 ของทุนจดทะเบียน วงเงินกู้ต่อรายสูงสุดถึง 5 ล้านบาท และมีระยะเวลากู้ได้นาน 10 ปี สามารถใช้หลักทรัพย์ หรือ บสย. อย่างใดอย่างหนึ่งในการค้ำประกันได้เต็มวงเงินกู้ หรือจะเลือกใช้ทั้งหลักทรัพย์และ บสย. ร่วมกันค้ำประกันก็ได้ คิดอัตราดอกเบี้ยคงที่ 2 ปีแรก เพียง 1.99% ต่อปี โดยปีที่ 3-10 คิดอัตราดอกเบี้ยตามประเภทหลักทรัพย์ที่ใช้ค้ำประกัน และได้รับสิทธิพิเศษปลอดชำระเงินต้นเป็นเวลานานสูงสุดถึง 2 ปี
ทั้งนี้ สามารถสอบถามรายละเอียดเพิ่มเติมได้ที่ GSB SME Call Center โทร. 02-2998899, GSB Contact Center โทร. 1115 และที่ facebook : GSB Society โดยธนาคารออมสินไม่มีนโยบายเชิญชวนให้ยื่นกู้ทางโซเชียลมีเดียหรือลิงก์ส่งทาง SMS แต่อย่างใด
วันจันทร์ที่ 20 กุมภาพันธ์ 2566
อย.-อภ.จับมือ มูลนิธิกสิกรไทย และภาคีเครือข่าย ร่วมพัฒนาวิจัยพืชเป็นยา ในโครงการน่านแซนด์บอกซ์
ปลัดกระทรวงสาธารณสุข ร่วมพิธีลงนามความร่วมมือ 3 ฉบับ 6 หน่วยงาน สนับสนุนวิจัยพัฒนา พืชเป็นยาในพื้นที่ป่าโครงการน่านแซนด์บอกซ์ ส่งเสริมให้ชุมชนปลูกพืชสมุนไพรเพื่อผลิตยาอย่างมีมาตรฐาน สร้างรายได้อย่างยั่งยืน ควบคู่การฟื้นฟูป่าต้นน้ำ
ปลัดกระทรวงสาธารณสุข ร่วมพิธีลงนามความร่วมมือ 3 ฉบับ 6 หน่วยงาน สนับสนุนวิจัยพัฒนา พืชเป็นยาในพื้นที่ป่าโครงการน่านแซนด์บอกซ์ ส่งเสริมให้ชุมชนปลูกพืชสมุนไพรเพื่อผลิตยาอย่างมีมาตรฐาน สร้างรายได้อย่างยั่งยืน ควบคู่การฟื้นฟูป่าต้นน้ำ โดยมี องค์การเภสัชกรรมและสำนักงานคณะกรรมการอาหารและยาเป็นหน่วยงานสนับสนุน
วันนี้ (20 กุมภาพันธ์ 2566) ที่ ธนาคารกสิกรไทย อาคารราษฎร์บูรณะ กทม. นายแพทย์โอภาส การย์กวินพงศ์ ปลัดกระทรวงสาธารณสุข ร่วมเป็นเกียรติในพิธีลงนามบันทึกความร่วมมือ 3 ฉบับ 6 หน่วยงาน เพื่อสนับสนุนโครงการน่านแซนด์บอกซ์ ได้แก่ บันทึกความเข้าใจเพื่อความร่วมมือในการพัฒนายาและผลิตภัณฑ์ส่งเสริมสุขภาพจากพืช ระหว่างมูลนิธิกสิกรไทย สำนักงานคณะกรรมการอาหารและยา (อย.) หน่วยบริหารและจัดการทุนด้านการเพิ่มความสามารถในการแข่งขันของประเทศ (บพข.) และศูนย์ความเป็นเลิศด้านชีววิทยาศาสตร์ (ศลช.),บันทึกข้อตกลงความร่วมมือโครงการร่วมพัฒนายาและผลิตภัณฑ์ส่งเสริมสุขภาพจากพืช ระหว่างมูลนิธิกสิกรไทย กับองค์การเภสัชกรรม (อภ.) และ บันทึกข้อตกลงความร่วมมือในการส่งเสริมการใช้ประโยชน์ฐานข้อมูลเพื่อการพัฒนางานวิจัยและนวัตกรรม ในการผลิตยาและผลิตภัณฑ์ส่งเสริมสุขภาพจากพืชยา ระหว่างมูลนิธิกสิกรไทยกับ สำนักงานพัฒนาเศรษฐกิจจากฐานชีวภาพ (สพภ.)
นายแพทย์โอภาส กล่าวว่า โครงการน่านแซนด์บอกซ์ เป็นโครงการที่จะเข้ามาช่วยแก้ปัญหาการสูญเสียป่าน่านซึ่งเป็นป่าต้นน้ำชั้นหนึ่งของประเทศ โดยเน้นแก้ปัญหาความเหลื่อมล้ำของคนที่อยู่อาศัยในพื้นที่ป่าสงวนให้มีชีวิตที่ดีไปพร้อมกับการฟื้นคืนป่า และมีการสร้างนวัตกรรม นวเกษตร-พฤกษเภสัช ให้เป็นห่วงโซ่มูลค่าใหม่ จากต้นน้ำ คือ พืชยาที่ชาวบ้านปลูกใต้ป่า สู่สินค้า คือ ยาที่พัฒนาจากพืชที่มูลค่าสูงเพียงพอที่จะช่วยให้ชาวบ้านมีรายได้สูงขึ้นอย่างเท่าเทียมและยั่งยืน ซึ่งการพัฒนายาจากพืชให้เป็นที่ยอมรับและเป็นที่ต้องการของตลาดต้องมีความปลอดภัย คุณภาพ ประสิทธิภาพ และข้อบ่งใช้ที่ชัดเจน มีทะเบียนยาถูกต้องตามหลักมาตรฐานสากล ซึ่งต้องมีความร่วมมือจากหลายภาคส่วน นำมาสู่การลงนามความร่วมมือในวันนี้ โดยหน่วยงานของกระทรวงสาธารณสุข ได้ลงนามความร่วมมือ 2 ฉบับใน 3 ฉบับ ที่มีความเกี่ยวเนื่องกัน ได้แก่ อย. จะทำหน้าที่ให้คำแนะนำการยกระดับมาตรฐานการวิจัยและผลิต รวมถึงการขึ้นทะเบียนเป็นยาให้เป็นที่ยอมรับในระดับสากล และ อภ.จะให้การแนะนำ สนับสนุนตลอดห่วงโซ่จนถึงการจัดจำหน่าย
“เรื่องสมุนไพรถือเป็นโจทย์สำคัญ ซึ่งประเทศไทยมีความหลากหลายทางชีวภาพ มีสมุนไพรพื้นบ้านต้องทำให้ชาวบ้านได้ปลูก และนำมาพัฒนาเป็นภูมิปัญญาและผลิตภัณฑ์ ลดการนำเข้า เพิ่มการส่งออกไปยังต่างประเทศ ซึ่งความร่วมมือในโครงการนี้ สอดคล้องกับนโยบายของกระทรวงสาธารณสุข ที่มุ่งให้ คนไทยสุขภาพดี เศรษฐกิจมั่งคั่ง : Health for Wealth โดยปัจจุบันเรามีรากฐานที่แข็งแกร่งด้านการแพทย์และสาธารณสุข ทั้งเรื่อง Medical Hub เป็นศูนย์การแพทย์ที่ดูแลชาวต่างชาติ ผลิตภัณฑ์สมุนไพรที่มีความหลากหลายและต่างประเทศให้ความสนใจมาก ถือเป็นจุดเริ่มต้นที่ดีที่จะได้ร่วมกันพัฒนาต่อเนื่อง เพื่อให้การพัฒนาสมุนไพรได้คุณภาพสร้างประโยชน์ให้กับประเทศและประชาชน” นายแพทย์โอภาสกล่าว
***************************************** 20 กุมภาพันธ์ 2566
วันจันทร์ที่ 20 กุมภาพันธ์ 2566
​วธ. เตรียมจัดมาฆบูชา 4-6 มี.ค. 2566 เชิญชวนพุทธศาสนิกชนสักการะพระบรมสารีริกธาตุ พระธาตุประจำปีเกิด และทำบุญตักบาตรพระสงฆ์ 66 รูปที่ลานคนเมือง
​วธ. เตรียมจัดมาฆบูชา 4-6 มี.ค. 2566 เชิญชวนพุทธศาสนิกชนสักการะพระบรมสารีริกธาตุ พระธาตุประจำปีเกิด และทำบุญตักบาตรพระสงฆ์ 66 รูปที่ลานคนเมือง Walk Rally 9 มงคล สักการะสิ่งศักดิ์สิทธิ์และเวียนเทียนที่วัดสุทัศนเทพวราราม เเละลานคนเมือง
วธ. เตรียมจัดมาฆบูชา 4-6 มี.ค. 2566 เชิญชวนพุทธศาสนิกชนสักการะพระบรมสารีริกธาตุ พระธาตุประจำปีเกิด และทำบุญตักบาตรพระสงฆ์ 66 รูปที่ลานคนเมือง Walk Rally 9 มงคล สักการะสิ่งศักดิ์สิทธิ์และเวียนเทียนที่วัดสุทัศนเทพวราราม เเละลานคนเมือง
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่า ในเดือนมีนาคมที่จะถึงนี้ มีวันสำคัญทางพระพุทธศาสนา คือ วันมาฆบูชา เป็นวันที่พระพุทธองค์ได้ทรงแสดงพระธรรมโอวาทปาติโมกข์ อันเป็นหลักการที่สำคัญยิ่ง เรียกว่าเป็นหัวใจของพุทธศาสนาที่สอนให้ละเว้นความชั่ว หมั่นทำความดี และทำใจให้บริสุทธิ์ วันมาฆบูชาในปีนี้ กระทรวงวัฒนธรรม โดยกรมการศาสนา ได้กำหนดจัดกิจกรรมส่งเสริมพระพุทธศาสนา เนื่องในเทศกาลวันมาฆบูชา พุทธศักราช 2566 ขึ้นทั้งในส่วนกลางและส่วนภูมิภาคทั่วประเทศ โดยในส่วนกลาง ร่วมกับวัดสุทัศนเทพวราราม กรุงเทพมหานคร และองค์กรเครือข่ายทางพระพุทธศาสนา จัดกิจกรรมระหว่างวันที่ 4 – 6 มีนาคม 2566 ประกอบด้วย พิธีอัญเชิญพระบรมสารีริกธาตุ สักการะพระธาตุประจำปีเกิด 12 ปีนักษัตร พิธีทำบุญตักบาตรพระสงฆ์ 66 รูป จัดแสดงนิทรรศการวันมาฆบูชา กิจกรรมส่งเสริมคุณธรรมจริยธรรมสำหรับเด็กและเยาวชน ได้แก่ การประกวดบรรยายธรรม การประกวดสุนทรพจน์ การประกวดอาราธนาศาสนพิธี และกิจกรรม “มีเทศน์ มี talk” จากพระธรรมวิทยากรเครือข่ายธรรมะอารมณ์ดี เกมคุณธรรม และตอบปัญหาธรรมะ การแสดงทางศิลปวัฒนธรรม จากศูนย์ศึกษาพระพุทธศาสนาวันอาทิตย์ ชมภาพยนตร์ส่งเสริมคุณธรรมจริยธรรม การสาธิตและจำหน่ายผลิตภัณฑ์จากชุมชน ณ ลานคนเมือง ศาลาว่าการกรุงเทพมหานคร และในวันที่ 6 มีนาคม 2566 จัดพิธีเจริญพระพุทธมนต์ เวียนเทียน และกิจกรรม Walk Rally 9 มงคล สักการะสิ่งศักดิ์สิทธิ์ ณ วัดสุทัศนเทพวราราม เขตพระนคร กรุงเทพมหานคร นอกจากนี้ยังได้จัดกิจกรรมผ่านช่องทางออนไลน์ โดยจัดทำบัตรอวยพรวันมาฆบูชาออนไลน์ (E-Card) และเชิญชวนประชาชนร่วมกิจกรรมตอบปัญหาธรรมะออนไลน์ ผ่านทาง www.dra.go.th อีกด้วย
รัฐมนตรีว่าการกระทรวงวัฒนธรรม (รมว.วธ.) กล่าวต่อว่า ในส่วนภูมิภาค ได้ร่วมกับสำนักงานวัฒนธรรมจังหวัด องค์กรเครือข่ายทางพระพุทธศาสนา และหน่วยงานต่างๆ ในพื้นที่ บูรณาการการจัดกิจกรรมส่งเสริมพระพุทธศาสนา ระหว่างวันที่ 1 – 6 มีนาคม 2566 ตามบริบทของแต่ละจังหวัด ได้แก่ กิจกรรมส่งเสริมคุณธรรมจริยธรรมในมิติศาสนา ในรูปแบบสื่อสร้างสรรค์ กิจกรรมสืบสานเทศกาล ประเพณี และวัฒนธรรม นำวิถีถิ่น วิถีไทย ภูมิปัญญาท้องถิ่นของแต่ละภูมิภาค และส่งเสริมต่อยอดผลิตภัณฑ์จากภูมิปัญญา ความเชื่อ เคารพศรัทธาเชิงสร้างสรรค์
รัฐมนตรีว่าการกระทรวงวัฒนธรรม (รมว.วธ.) กล่าวต่ออีกว่า ขอเชิญชวนพุทธศาสนิกชนทุกท่านร่วมกิจกรรมทางพระพุทธศาสนา เนื่องในวันมาฆบูชา ละชั่ว ทำดี ทำจิตใจให้บริสุทธิ์ นำหลักธรรมคำสอนทางพระพุทธศาสนามาประพฤติปฏิบัติในชีวิตประจำวัน เพื่อน้อมรำลึกถึงพระพุทธคุณขององค์พระสัมมาสัมพุทธเจ้า
วันจันทร์ที่ 20 กุมภาพันธ์ 2566
สป. รวมใจสวดมนต์ถวายพระพรเจ้าฟ้าพัชรกิติยาภาฯ
(19 กุมภาพันธ์ 2566 เวลา 18.00 น.) พลเอก นุชิต ศรีบุญส่ง รองปลัดกระทรวงกลาโหม พร้อมด้วย สมาคมภริยาข้าราชการสำนักงานปลัดกระทรวงกลาโหม เป็นประธานในพิธีเจริญพระพุทธมนต์ถวายพระพรชัยมงคล
แด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ณ พระอุโบสถ วัดชินวราราม วรวิหาร จังหวัดปทุมธานี
โดยได้นำกำลังพลและครอบครัว พร้อมพุทธศาสนิกชนน้อมใจกันสวดมนต์บูชาธรรม อธิษฐานจิต ถวายพระพรชัยมงคลด้วยความจงรักภักดีขอให้พระองค์ทรงหายจากอาการพระประชวรโดยเร็วและทรงมีพระพลานามัยสมบูรณ์ ทรงสถิตเป็นมิ่งขวัญของพสกนิกรชาวไทยตลอดกาลนิรันดร์
วันจันทร์ที่ 20 กุมภาพันธ์ 2566
20/02/2566
กระทรวงแรงงาน มอบธงโรงงานสีขาว เชิดชู 10 สถานประกอบกิจการ ต้นแบบป้องกันและแก้ไขปัญหายาเสพติด
กระทรวงแรงงาน มอบธงโรงงานสีขาว เชิดชู 10 สถานประกอบกิจการ ต้นแบบป้องกันและแก้ไขปัญหายาเสพติด
วันที่ 20 กุมภาพันธ์ 2566 นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน เป็นประธานในพิธีมอบธงและประกาศเกียรติคุณให้แก่สถานประกอบกิจการต้นแบบ 10 แห่ง ณ ห้องประชุมอมตะคาสเซิล นิคม อมตะซิตี้ จังหวัดชลบุรี สร้างแรงบันดาลใจสถานประกอบกิจการให้ความสำคัญในการป้องกันและแก้ไขปัญหายาเสพติด
นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน กล่าวว่า กระทรวงแรงงานตระหนักถึงปัญหายาเสพติดที่เป็นภัยร้ายและส่งผลกระทบต่อคุณภาพชีวิตแรงงาน รวมถึงการแพร่ระบาดของยาเสพติดในสถานประกอบกิจการ โดยให้ความสำคัญกับการจัดการ และหยุดยั้งปัญหาดังกล่าว ผ่านการมีส่วนร่วมของนายจ้างและแรงงานในสถานประกอบกิจการ โครงการโรงงานสีขาวเป็นหนึ่งในนโยบายสำคัญของ นายสุชาติ ชมกลิ่น รัฐมนตรีว่าการกระทรวงแรงงาน ที่ต้องการให้สถานประกอบกิจการสร้างระบบหรือกลไกในการป้องกันและแก้ไขปัญหายาเสพติดแบบครบวงจร ที่ครอบคลุมทั้งการสร้างจิตสำนึกที่ดี การป้องกัน เฝ้าระวังพฤติกรรมเสี่ยง การตรวจสุขภาพและดูแลสุขภาวะทางอารมณ์ของแรงงาน การให้ความช่วยเหลือแรงงานที่เป็นผู้เสพ ผู้ติดยาเสพติด ได้มีโอกาสเข้าสู่กระบวนการบำบัดรักษา และกลับเข้าทำงานตามปกติเพื่อคืนคนดีสู่สังคม และร่วมจัดทำระบบการจัดการป้องกันและแก้ไขปัญหายาเสพติด ซึ่งประโยชน์ที่สถานประกอบกิจการจะได้รับ คือ ปัญหายาเสพติดในสถานประกอบกิจการได้รับการป้องกันและแก้ไข แรงงานมีคุณภาพชีวิตที่ดี มีภูมิคุ้มกันยาเสพติด และสถานที่ทำงานเป็นพื้นที่ปลอดภัยจากยาเสพติด โดยผลการดำเนินตามนโยบายของกระทรวงแรงงาน ส่งผลให้ปัจจุบันมีสถานประกอบกิจการทั่วประเทศเข้าร่วมและผ่านเกณฑ์การประเมินระบบการจัดการป้องกันและแก้ไขปัญหายาเสพติด จำนวน 72,992 แห่ง แรงงานมีภูมิคุ้มกันยาเสพติด 7,557,826 คน และคาดว่าในปี 2566 จะมีสถานประกอบกิจการเข้าร่วมโครงการเพิ่มมากขึ้น
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า การมอบธงโรงงานสีขาวและประกาศเกียรติคุณ โครงการโรงงานสีขาว ป้องกันปัญหายาเสพติดในวันนี้ มีวัตถุประสงค์เพื่อยกย่อง เชิดชูเกียรติ สถานประกอบกิจการที่จัดทำระบบการจัดการป้องกันและแก้ไขปัญหายาเสพติดอย่างต่อเนื่อง สามารถเป็นต้นแบบให้กับสถานประกอบกิจการทั่วประเทศ ในการดูแลคุณภาพชีวิตแรงงานให้มีคุณภาพชีวิตที่ดี ห่างไกลจากยาเสพติด ตลอดจนดูแลให้สถานที่ทำงานเป็นพื้นที่ปลอดภัยจากยาเสพติด ซึ่งมีสถานประกอบกิจการต้นแบบที่ได้รับมอบธงโรงงานสีขาวและประกาศเกียรติคุณ จำนวน 10 แห่ง ได้แก่ 1.บริษัท เด็นโซ่ (ประเทศไทย) จำกัด 2.บริษัท ทสึจิย่า (ประเทศไทย) จำกัด 3.บริษัท ทาคาเบะ (ไทยแลนด์) จำกัด 4.บริษัท ทีบีเคเค (ประเทศไทย) จำกัด 5.บริษัท ไทย ไดโซ แอโรโซล จำกัด 6.บริษัท ยามาฮ่ามอเตอร์พาร์ทแมนูแฟคเจอริ่ง (ประเทศไทย) จำกัด 7.บริษัท ศารายา เอ็มเอฟจี (ไทยแลนด์) จำกัด 8.บริษัท สยาม เคียวซัน เด็นโซ่ จำกัด 9.บริษัท สยาม เด็นโซ่ แมนูแฟคเจอริ่ง จำกัด และ 10.บริษัท เอจีซี ออโตโมทีฟ (ประเทศไทย) จำกัด ผลสำเร็จของการจัดโครงการโรงงานสีขาวป้องกันปัญหายาเสพติด จะเป็นประโยชน์แก่สถานประกอบกิจการทั่วประเทศ ในการจัดทำระบบการจัดการป้องกันและแก้ไขปัญหายาเสพติดตามแนวทางโครงการโรงงานสีขาว อันจะส่งผลให้แรงงานในสถานประกอบกิจการมีภูมิคุ้มกันยาเสพติด มีคุณภาพชีวิตที่ดี เป็นกำลังสำคัญในการพัฒนาประเทศให้เจริญก้าวหน้าต่อไป
วันจันทร์ที่ 20 กุมภาพันธ์ 2566
รฟท. ชี้แจงกรณีพันตำรวจเอก ทวี สอดส่อง สมาชิกสภาผู้แทนราษฎร พรรคประชาชาติ อภิปรายพาดพิง รฟท.
การลงบันทึกบัญชีที่ดินบ้านโพธิ์มูลครบถ้วนแต่ไม่ลงบันทึกบัญชีที่ดินเขากระโดง ทั้งที่มีคดีพิพาทกับชาวบ้านเหมือนกัน
ตามที่พันตำรวจเอก ทวี สอดส่อง สมาชิกสภาผู้แทนราษฎร พรรคประชาชาติ ได้อภิปราย เมื่อวันที่ 16 กุมภาพันธ์ 2566 พาดพิงถึง การรถไฟแห่งประเทศไทย (รฟท.) กระทรวงคมนาคม ในประเด็นที่เกี่ยวข้องกับที่ดินบ้านโพธิ์มูล อำเภอวารินชำราบ จังหวัดอุบลราชธานี และที่ดินเขากระโดง อำเภอเมือง จังหวัดบุรีรัมย์ ความว่า “รฟท. ได้มีการลงบันทึกในทะเบียนสินทรัพย์ตามมาตรฐานการบัญชีฉบับที่ 16 เรื่องที่ดิน อาคารและอุปกรณ์ของรฟท. ณ วันที่ 30 กันยายน 2564 ระบุเกี่ยวกับ ที่ดินบ้านโพธิ์มูล อำเภอวารินชำราบ จังหวัดอุบลราชธานี ไว้อย่างครบถ้วน ทั้งที่มีกรณีพิพาทอยู่กับชาวบ้านเช่นเดียวกันกับที่ดินบริเวณเขากระโดง แต่ไม่มีการลงบันทึกที่ดินบริเวณเขากระโดง ในทะเบียนสินทรัพย์ตามมาตรฐาน การบัญชี ฉบับที่ 16 ดังนั้น เพื่อให้ประชาชนได้รับทราบข้อเท็จจริงถึงข้อแตกต่างในการบันทึกบัญชีที่ดินดังกล่าว รฟท. จึงขอชี้แจงข้อเท็จจริง ดังนี้ ​​ที่ดินบ้านโพธิ์มูล อำเภอวารินชำราบ จังหวัดอุบลราชธานี รฟท. ได้ดำเนินการนำลงบันทึกในทะเบียนสินทรัพย์ ตามมาตรฐานการบัญชี ฉบับที่ 16 รายงานรายละเอียดและมูลค่าสินทรัพย์ถาวร ณ วันที่ 30 กันยายน 2564ดังนี้
ลำดับที่ 252 ที่ดินในย่าน รฟท. บ้านโพธิ์มูล จ.อุบลราชธานี 202.500 ไร่ (226,000 ตร.ม.) ขึ้นบัญชี 1 กรกฎาคม 2494
ลำดับที่ 630 ที่ดินนอกย่านรฟท. บุ่งหวาย - โพธิ์มูล 22.25 ไร่ (35,600 ตร.ม.) ขึ้นบัญชี 1 กรกฎาคม 2494
หลังจากนั้น ได้มีประชาชนออกโฉนด ตำบลธาตุ อำเภอวารินชำราบ จังหวัดอุบลราชธานี เมื่อปี พ.ศ. 2537 ซึ่งเป็นการออกเอกสารสิทธิทับซ้อนกับที่ดินของรฟท. ภายหลังจากที่รฟท. ได้ลงรายงานรายละเอียดและมูลค่าสินทรัพย์ถาวรของรฟท. ตั้งแต่วันที่ 1 กรกฎาคม 2494 แล้วซึ่งปัจจุบัน ศาลจังหวัดอุบลราชธานีได้มีคำพิพากษา เมื่อวันที่ 9 มิถุนายน 2565 ให้เพิกถอนโฉนด และให้รื้อถอนสิ่งปลูกสร้างพร้อมทั้งขนย้ายทรัพย์สินและบริวารออกจากที่ดินของ รฟท. แล้ว ​สำหรับที่ดินบริเวณเขากระโดง อำเภอเมือง จังหวัดบุรีรัมย์ ที่มีปัญหาการโต้แย้งกรรมสิทธิ์นั้น ขณะนี้อยู่ระหว่างกระบวนการพิสูจน์สิทธิที่ศาลปกครองกลาง จึงยังไม่สามารถลงบันทึกในทะเบียนสินทรัพย์ตามมาตรฐานการบัญชี ฉบับที่ 16 ได้
ดังนั้น ที่ดินบ้านโพธิ์มูล อำเภอวารินชำราบ จังหวัดอุบลราชธานี ที่ พันตำรวจเอก ทวี สอดส่อง สมาชิกสภาผู้แทนราษฎร พรรคประชาชาติ นำมากล่าวอ้างนั้น ศาลจังหวัดอุบลราชธานีได้มีคำพิพากษาให้เพิกถอนโฉนด และให้รื้อถอนสิ่งปลูกสร้าง พร้อมทั้งขนย้ายทรัพย์สินและบริวารออกจากที่ดินของรฟท. แล้ว จึงไม่ได้มีลักษณะ หรือกรณีเช่นเดียวกับที่ดินบริเวณเขากระโดง ที่อยู่ระหว่างกระบวนการพิสูจน์สิทธิที่ศาลปกครองกลาง ทั้งนี้ เมื่อกระบวนการพิสูจน์สิทธิเสร็จสิ้น จึงจะสามารถดำเนินการจัดทำบันทึกรายการทรัพย์สิน ตามมาตรฐานบัญชี ฉบับที่ 16 ต่อไป
วันจันทร์ที่ 20 กุมภาพันธ์ 2566
พม. ปั้น อพม. Smart หนุนใช้ระบบไอที แก้ปัญหากลุ่มเปราะบางเชิงรุก
พม. ปั้น อพม. Smart หนุนใช้ระบบไอที แก้ปัญหากลุ่มเปราะบางเชิงรุก
เมื่อวันที่ 18 ก.พ. 66นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เปิดเผยว่า อาสาสมัครพัฒนาสังคมและความมั่นคงของมนุษย์ (อพม.) นับเป็นเครือข่ายสำคัญในการขับเคลื่อนงานของกระทรวง พม. ในระดับพื้นที่ เพื่อช่วยเหลือดูแลกลุ่มเป้าหมายที่ประสบปัญหาความเดือดร้อนทางสังคม ตั้งแต่เด็ก เยาวชน ผู้สูงอายุ คนพิการ และผู้ด้อยโอกาส ด้วยการให้คำแนะนำปรึกษาปัญหาสังคม ประสานให้ความช่วยเหลือพิทักษ์คุ้มครองสิทธิ ส่งเสริมการจัดสวัสดิการสังคมทุกระดับและการเข้าถึงสิทธิ สวัสดิการของรัฐที่เหมาะสม ซึ่งเป็นไปตามระเบียบของกระทรวง พม. อีกทั้งเป็นหนึ่งในกลไกสำคัญในการขับเคลื่อนงานของศูนย์ช่วยเหลือสังคมตำบลในการให้บริการจัดสวัสดิการสังคมสำหรับทุกกลุ่มเป้าหมายและการพัฒนาสังคมในระดับพื้นที่อย่างเข้มแข็ง
ทั้งนี้ กระทรวง พม. โดยกรมพัฒนาสังคมและสวัสดิการ จึงได้จัดโครงการอบรมพัฒนาศักยภาพ อพม. Smart สู่การขับเคลื่อนศูนย์ช่วยเหลือสังคมตำบล ระหว่างวันที่ 17 - 18 กุมภาพันธ์ 2566 ณ โรงแรม The Imperial Hotel & Convention Center จังหวัดพิษณุโลก เพื่อส่งเสริมและพัฒนาศักยภาพ อพม. จังหวัดพิษณุโลก เครือข่ายที่เกี่ยวข้อง และเจ้าหน้าที่หน่วนงานทีม One Home พม. จังหวัดพิษณุโลก ให้มีความรู้และได้รับการพัฒนาทักษะในการปฏิบัติงานเทคนิคการจัดการรายกรณี (Case Management) การใช้สมุดพกครอบครัว การจัดทำแผนพัฒนาคุณภาพชีวิตรายครัวเรือน และการใช้เครื่องมือสอบข้อเท็จจริงอิเล็กทรอนิกส์ Web Application "อพม. Smart" สำหรับการให้บริการทางสังคมเชิงรุกในการช่วยเหลือดูแลกลุ่มเปราะบางในพื้นที่ เพื่อสนับสนุนการปฏิบัติงานของศูนย์ช่วยเหลือสังคมตำบลอย่างมีประสิทธิภาพ
นายจุติ กล่าวเพิ่มเติมว่า การเป็น อพม. Smart ไม่ได้หมายความแค่การใช้เทคโนโลยีใหม่เพียงอย่างเดียว แต่ต้องบ่งบอกได้ว่า คิดเป็น ทำงานเป็น บริหารงานตามยุทธศาสตร์ และคำนึงถึงความสำคัญมาก่อนความเร่งด่วน ดังนั้น สิ่งที่ท่านทำด้วยความเสียสละ ทำให้ได้รับคัดเลือกเข้าอบรมโครงการนี้ เพื่อเป็นผู้นำในการเปลี่ยนแปลงวิธีการทำงานของกระทรวง พม. ในการแก้ปัญหาประชาชนอย่างรวดเร็ว นอกจากนี้ อพม. Smart ต้องสมาร์ทในมิติทางความคิด ไม่จำเป็นต้องรู้ทุกเรื่อง แต่สิ่งที่ต้องเก่งคือ เมื่อเจอปัญหาแล้ว จะเลือกใช้เครื่องมืออะไรในการแก้ไขปัญหาประชาชน โดยกระทรวง พม. มีหน่วยงานอยู่ทั่วประเทศดูแลกลุ่มเปราะบาง แต่ด้วยมีเจ้าหน้าที่จำนวนจำกัด จึงต้องอาศัยการทำงานของ อพม. ถึงจะทำให้งานสำเร็จได้ ซึ่งมีการสร้าง อพม. เพิ่ม แต่จะไม่สร้าง อพม. แค่ปริมาณ แต่จะต้องสร้าง อพม. คุณภาพ และสร้างให้เป็น อพม. Smart ทำงานน้อยแต่ได้ผลงานมาก ทั้งนี้ ขอขอบคุณ อพม. ทุกท่านในความมีน้ำใจที่เห็นแก่ประโยชน์ส่วนรวม มากกว่าประโยชน์ส่วนตน
#ช่วย24ชั่วโมง #พม24ชม #ข่าวพม
วันจันทร์ที่ 20 กุมภาพันธ์ 2566
20/02/2566
โฆษกรัฐบาลเผย นายกฯ ขอบคุณทัพนักกีฬาแบดมินตันไทย สู้สุดใจในการแข่งขันแบดมินตันทีมผสมชิงแชมป์เอเชีย 2023 ได้รับเหรียญทองแดงเป็นสมัยที่ 2 ต่อจากปี 2560
โฆษกรัฐบาลเผย นายกฯ ขอบคุณทัพนักกีฬาแบดมินตันไทย สู้สุดใจในการแข่งขันแบดมินตันทีมผสมชิงแชมป์เอเชีย 2023 ได้รับเหรียญทองแดงเป็นสมัยที่ 2 ต่อจากปี 2560
วันนี้ (วันที่ 20 กุมภาพันธ์ 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอบคุณทีมแบดมินตันไทย ในการแข่งขันแบดมินตันทีมผสมชิงแชมป์เอเชีย 2023 (Badminton Asia Mixed Team Championship 2023) นครดูไบ สหรัฐอาหรับเอมิเรตส์ ชื่นชมทีมไทยได้เหรียญทองแดง
โฆษกประจำสำนักนายกรัฐมนตรีเปิดเผยว่า ทัพนักแบดมินตันทีมชาติไทยได้เดินทางไปนครดูไบ สหรัฐอาหรับเอมิเรตส์ เข้าร่วมการแข่งขัน Badminton Asia Mixed Team Championship 2023 ในรอบรองชนะเลิศ ไทย พบ เกาหลีใต้ ซึ่ง สิทธิคมน์ ธรรมศิลป์ มือ 33 ของโลก เอาชนะ โชว กอน ยอบ มือ 230 ของโลก จากเกาหลีใต้ 2-1 เกม
แต่หลังจากนั้น เกาหลีใต้ พลิกกลับมาชนะไทย 3 คู่รวด จากหญิงเดี่ยว ชายคู่ และ หญิงคู่ ทำให้ ไทย แพ้ เกาหลีใต้ ไป 1-3 คู่ ได้เหรียญทองแดงในศึกแบดมินตันทีมผสมชิงแชมป์เอเชีย เป็นสมัยที่ 2 ต่อจากปี 2017
“นายกรัฐมนตรีขอบคุณความตั้งใจ ทุ่มเท ของทีมนักกีฬาแบดมินตันไทย ที่สร้างชื่อคว้าเหรียญทองแดงในศึกแบดมินตันทีมผสมชิงแชมป์เอเชียอีกครั้ง เป็นสมัยที่ 2 ต่อจากปี 2560 โดยขอให้นำประสบการณ์ บทเรียน จากการแข่งขันไปพัฒนา เพื่อความสำเร็จของตนเอง และทีมในอนาคต ” นายอนุชาฯ กล่าว
วันจันทร์ที่ 6 กุมภาพันธ์ 2566
06/02/2566
​นายกรัฐมนตรีขอให้ “ตะวัน-แบม” ปลอดภัย ย้ำทุกคนอยู่ภายใต้กฎหมายเดียวกัน จะเคลื่อนไหวอะไรขอให้คำนึงถึงกฎหมาย อย่าหลงเชื่อกลุ่มบิดเบือนสร้างความขัดแย้งในสังคม
​นายกรัฐมนตรีขอให้ “ตะวัน-แบม” ปลอดภัย ย้ำทุกคนอยู่ภายใต้กฎหมายเดียวกัน จะเคลื่อนไหวอะไรขอให้คำนึงถึงกฎหมาย อย่าหลงเชื่อกลุ่มบิดเบือนสร้างความขัดแย้งในสังคม
วันที่ 6 กุมภาพันธ์ 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความห่วงใยกรณี น.ส.ทานตะวัน ตัวตุลานนท์ (ตะวัน) นางสาวอรวรรณ ภู่พงษ์ (แบม) 2 เยาวชนนักกิจกรรมเคลื่อนไหวฯ ประกาศอดอาหารและน้ำ เพื่อเรียกร้องให้ศาลอนุมัติการประกันตัวผู้ต้องหา/จำเลย ในระหว่างต่อสู้คดีตามกระบวนการยุติธรรม ทำให้ร่างกายได้รับผลกระทบ นั้น
นายอนุชา กล่าวว่า นายกรัฐมนตรีขอให้ทั้ง 2 คนปลอดภัยในฐานะคนไทยด้วยกัน กำชับให้คณะแพทย์ดูแลอาการอย่างใกล้ชิดให้ปลอดภัย พร้อมแสดงความเป็นกังวลต่อการเคลื่อนไหวของกลุ่มเยาวชน สั่งการให้เจ้าหน้าที่ดำเนินการด้วยความระมัดระวัง ฝากให้ผู้ปกครองช่วยสอดส่องดูแลพฤติกรรมลูกหลาน และสร้างความเข้าใจที่ถูกต้อง อย่าหลงเชื่อและตกเป็นเครื่องมือทางการเมือง นายกรัฐมนตรีย้ำทุกคนอยู่ภายใต้กฎหมายเดียวกัน จะเคลื่อนไหวอะไรขอให้คำนึงถึงกฎหมาย เคารพกฎหมายด้วย
“นายกรัฐมนตรีขอความร่วมมือประชาชนในฐานะที่เป็นคนไทย ให้ช่วยกันรักษาสถาบันชาติ ศาสนา และพระมหากษัตริย์ อย่าไปเชื่อกลุ่มที่บิดเบือน สร้างความเกลียดชังจนเกิดความขัดแย้ง ความไม่สงบขึ้นในสังคม ขอให้ทุกคนรักและสามัคคีร่วมมือกันพัฒนาประเทศให้เดินต่อไปข้างหน้า” นายอนุชา กล่าว
วันจันทร์ที่ 6 กุมภาพันธ์ 2566
06/02/2566
รองนายกฯ พล.อ.ประวิตรฯ ลงพื้นที่ประเมินสถานการณ์น้ำภาคอีสาน สั่งตุนน้ำรับสถานการณ์ฤดูแล้ง ย้ำภาคอีสานต้องไม่ขาดแคลนน้ำ ชาวบ้านสะท้อนพัฒนาการน้ำเข้าถึงตัวมากขึ้น
รองนายกฯ พล.อ.ประวิตรฯ ลงพื้นที่ประเมินสถานการณ์น้ำภาคอีสาน สั่งตุนน้ำรับสถานการณ์ฤดูแล้ง ย้ำภาคอีสานต้องไม่ขาดแคลนน้ำ ชาวบ้านสะท้อนพัฒนาการน้ำเข้าถึงตัวมากขึ้น
วันนี้ (วันที่ 6 กุมภาพันธ์ 2566) พลเอก ประวิตร วงษ์สุวรรณ รองนายกรัฐมนตรีและคณะ เดินทางลงพื้นที่ภาคอีสาน จังหวัดขอนแก่น และ จังหวัดชัยภูมิ เพื่อประเมินสถานการณ์น้ำภาพรวม และตรวจติดตามความคืบหน้าโครงการกักเก็บน้ำต้นทุน โดยมี ผู้ว่าราชการจังหวัดขอนแก่น ผู้ว่าราชการจังหวัดชัยภูมิ เลขาธิการสำนักงานทรัพยากรน้ำแห่งชาติ อธิบดีกรมชลประทาน และหัวหน้าส่วนราชการต่างๆให้การต้อนรับ
โดยรับฟังการบรรยายสรุปสถานการณ์น้ำในพื้นที่ภาคอีสาน ปัจจุบันความจุกักเก็บน้ำภาพรวมอยู่ที่ 60-70% พื้นที่กักเก็บน้ำยังไม่พอ มีพื้นที่เสี่ยงน้ำน้อยนอกเขตชลประทานจากฝนทิ้งช่วง ความคืบหน้าการบริหารจัดการน้ำ ปี 2561-2565 จังหวัดขอนแก่น ได้รับงบประมาณบริหารจัดการน้ำรวมกว่า 7,500 ล้านบาท มีพื้นที่รับประโยชน์ กว่า 180,000 ไร่ ประชาชนได้รับประโยชน์ กว่า 120,181 ครัวเรือน ความจุกักเก็บน้ำเพิ่ม 123.4 ล้านลูกบากศ์เมตร และจังหวัดชัยภูมิ มีพื้นที่รับประโยชน์กว่า 105,111 ไร่ ประชาชนได้รับประโยชน์กว่า 100,393 ครัวเรือน ความจุกักเก็บน้ำเพิ่ม 37 ล้านลูกบากศ์เมตร ต่อจากนั้น ได้เดินทางไปตรวจเยี่ยมชมความคืบหน้าโครงการแก้มลิงแก่งน้ำต้อน ตำบลดอนช้าง เป็นแหล่งกักเก็บน้ำรองรับแม่น้ำชีล้น เพื่อบรรเทาน้ำล้นตลิ่งและกักเก็บไว้ใช้ฤดูแล้ง พร้อมทั้งพบปะและรับฟังปัญหาจากประชาชนในพื้นที่ โดยประชาชนขอให้พัฒนาแหล่งน้ำในพื้นที่ต่อเนื่อง โดยชื่นชมการบริหารจัดการน้ำในปัจจุบัน เข้าถึงประชาชนในพื้นที่มากขึ้นต่อเนื่อง
พล.อ.ประวิตร วงษ์สุวรรณ ย้ำการแก้ปัญหาน้ำ ถือเป็นนโยบายสำคัญของรัฐบาล ที่มุ่งมั่นดำเนินการอย่างจริงจังมาต่อเนื่อง โดยกำชับ กระทรวงทรัพยากรธรรมชาติและสิ่งแวดล้อม สำนักงานทรัพยากรน้ำแห่งชาติกรมชลประทาน และ หัวหน้าส่วนราชการต่างๆ กักเก็บน้ำให้ได้มากที่สุดปลายฤดูฝน เพ่งเล็งพื้นที่เสี่ยงขาดน้ำจากฝนทิ้งช่วง ย้ำอีสานต้องไม่ให้ขาดแคลนน้ำ จึงขอให้ดำเนินการ 10 มาตรการรับฤดูแล้ง และเร่งรัดความคืบหน้าโครงการแหล่งกักเก็บต้นทุนน้ำทั้งน้ำบนดินและน้ำใต้ดิน พร้อมทั้งระบบกระจายน้ำให้ทั่วถึง ซึ่งต้องเร่งทำคู่กันกับการฟื้นฟูป่าต้นน้ำและแหล่งแกล้มลิงที่มีอยู่เดิม เพื่อให้พื้นที่เสี่ยงขาดน้ำมีน้ำใช้อย่างเพียงพอเชื่อมโยงกับการบริหารจัดการน้ำจากลำน้ำสายหลักในระยะยาว
เวลา 13.00 น. พลเอก ประวิตร วงษ์สุวรรณ ได้เดินทางไป จังหวัดชัยภูมิ ตรวจติดตามการบริหารจัดการน้ำ ความคืบหน้าโครงการก่อสร้างและการเพิ่มประสิทธิภาพการกักเก็บน้ำ พร้อมทั้งพบปะและรับฟังปัญหาจากประชาชนในพื้นที่
วันจันทร์ที่ 6 กุมภาพันธ์ 2566
06/02/2566
​รมว.เฮ้ง ส่ง ปลัดฯ นำทีมเยี่ยมให้กำลังใจแรงงานช่างเชื่อมไทยในฮ่องกงถึงแคมป์คนงาน
​รมว.เฮ้ง ส่ง ปลัดฯ นำทีมเยี่ยมให้กำลังใจแรงงานช่างเชื่อมไทยในฮ่องกงถึงแคมป์คนงาน
นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ นายบุญชอบ สุทธมนัสวงษ์ ปลัดกระทรวงแรงงาน พร้อมด้วย นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายไพโรจน์ โชติกเสถียร อธิบดีกรมการจัดหางาน นางสาวบุปผา เรืองสุด รองปลัดกระทรวงแรงงาน รักษาราชการแทน อธิบดีกรมพัฒนาฝีมือแรงงาน นายบุญสงค์ ทัพชัยยุทธ์ เลขาธิการสำนักงานประกันสังคม และผู้บริหารระดับสูงกระทรวงแรงงาน ลงพื้นที่ตรวจเยี่ยมพบปะให้กำลังใจพร้อมมอบของฝากแก่แรงงานช่างเชื่อมไทย ณ Sha Po Kong Village เขต Tsuen Mun เขตบริหารพิเศษฮ่องกง
นายบุญชอบ กล่าวว่า รัฐบาลภายใต้การนำของท่านนายกรัฐมนตรีและรัฐมนตรีว่าการกระทรวงกลาโหม พล.อ.ประยุทธ์ จันทร์โอชา ได้ให้ความสำคัญกับการส่งเสริมให้แรงงานไทยได้เดินทางไปทำงานต่างประเทศ เพื่อให้คนไทยมีงานทำ มีอาชีพ นำรายได้เข้าประเทศและช่วยเพิ่มขีดความสามารถในการแข่งขัน และในวันนี้ท่านสุชาติ ชมกลิ่น รัฐมนตรีว่าการกระทรวงแรงงาน ได้มีความห่วงใยแรงงานไทยที่ทำงานอยู่ในต่างประเทศทุกคน จึงมอบหมายให้ผมและคณะนำความห่วงใยและกำลังใจมาฝากพี่น้องแรงงานไทยทุกคนที่ทำงานอยู่ที่นี่ เนื่องจากแต่ละคนต้องจากบ้านมาทำงานต่างแดน การมาเยือนฮ่องกงของกระทรวงแรงงานเพื่อขยายตลาดแรงงานในครั้งนี้ จึงเป็นโอกาสดีที่ได้มาสอบถามสารทุกข์สุกดิบ แรงงานไทยที่ทำงานในต่างประเทศถือว่ามีความสำคัญ เนื่องจากแต่ละคนเป็นเสาหลักของครอบครัวตั้งใจมาทำงานหาเงินส่งกลับเลี้ยงครอบครัวที่ประเทศไทย ซึ่งแต่ละปีมีรายได้ส่งกลับเพื่อพัฒนาประเทศเป็นจำนวนมาก ขอให้ทุกคนเก็บเกี่ยวประสบการณ์ความรู้ ทักษะ เทคโนโลยีใหม่ๆ ที่จำเป็นสำหรับการทำงาน เพื่อนำไปพัฒนาต่อยอดในการประกอบอาชีพเมื่อเดินทางกลับประเทศไทย
ด้าน นายกำพล สินตะละ ช่างเชื่อมอัลลอยด์ บริษัท อาหว่าวเอนจิเนียริ่ง จำกัด หนึ่งในแรงงานไทยที่มาทำงานช่างเชื่อมในฮ่องกง กล่าวว่า ในวันนี้ต้องขอขอบคุณรัฐบาล กระทรวงแรงงาน ที่เปิดโอกาสให้คนไทยได้มาทำงานต่างประเทศมากขึ้น ซึ่งจะช่วยสร้างฐานะ มีรายได้ส่งกลับไปเลี้ยงดูครอบครัว และขอบคุณท่านนายกฯ ท่านรัฐมนตรีแรงงาน ที่ฝากความห่วงใยมาในครั้งนี้ ผมขอถือโอกาสนี้เชิญชวนให้พี่น้องแรงงานไทยที่สนใจอยากจะมาทำงานในฮ่องกงได้มุ่งมั่นตั้งใจฝึกฝนพัฒนาฝีมือของตนเองให้เป็นช่างที่มีฝีมือ ผมเองไม่ได้เรียนจบช่างมาก่อน แต่อาศัยหมั่นฝึกฝนเรียนรู้ทั้งทฤษฏีและปฏิบัติด้วยตนเองจากพี่ๆ ที่ทำงานเก่า จนสามารถพัฒนาต่อยอดทักษะฝีมือของตนเองให้มีทักษะที่สูงขึ้น เราก็จะมีโอกาสมาทำงานในต่างประเทศได้ จึงขอเป็นกำลังใจให้ทุกคนได้เดินตามความฝันของตนเอง
+++++++++++++++++++
กองเผยแพร่และประชาสัมพันธ์
6 กุมภาพันธ์ 2566
วันจันทร์ที่ 6 กุมภาพันธ์ 2566
06/02/2566
“กรุงไทย” ต่อยอด NEXT INVEST ผนึกพันธมิตร “9 บลจ.-บล.” เสิร์ฟสินทรัพย์ลงทุน สร้างผลตอบแทนมั่นคง บน Krungthai NEXT
ธ.กรุงไทยต่อยอดบริการลงทุนดิจิทัล “NEXT INVEST” จับมือพันธมิตรผู้นำการลงทุน บลจ.และบล. 9 แห่ง เสิร์ฟการลงทุนครอบคลุมทุกสินทรัพย์ทั่วโลก เพิ่มทางเลือกสร้างผลตอบแทนที่มั่นคง บนแอปฯ Krungthai NEXT
ธนาคารกรุงไทย ต่อยอดบริการลงทุนดิจิทัล “NEXT INVEST” จับมือพันธมิตรผู้นำการลงทุน บลจ.และบล. 9 แห่ง เสิร์ฟการลงทุนครอบคลุมทุกสินทรัพย์ทั่วโลก เพิ่มทางเลือกสร้างผลตอบแทนที่มั่นคง บนแอปฯ Krungthai NEXT ที่พัฒนาโดย บริษัท อินฟินิธัส บาย กรุงไทย พร้อมจัดเต็มโปรโมชั่นช่วงเปิดตัวเดือน ก.พ.-มี.ค.นี้
นายรุ่งเรือง สุขเกิดกิจพิบูลย์ ที่ปรึกษากรรมการผู้จัดการใหญ่ รักษาการผู้บริหารสายงานกลยุทธ์และผลิตภัณฑ์รายย่อย ธนาคารกรุงไทย เปิดเผยว่า ธนาคารกรุงไทยในฐานะธนาคารพาณิชย์ชั้นนำของประเทศ มุ่งมั่นพัฒนาผลิตภัณฑ์และบริการการลงทุนดิจิทัลครบวงจร เพื่อตอบโจทย์ผู้ลงทุนทุกกลุ่มทุกมิติ ผ่านแพลตฟอร์มดิจิทัลที่ทันสมัย ใช้งานง่าย สะดวก และปลอดภัย ทั้งแอปพลิเคชัน Krungthai NEXT และ เป๋าตัง ที่พัฒนาโดย บริษัท อินฟินิธัส บาย กรุงไทย ล่าสุดร่วมกับพันธมิตร คือ บล.กรุงไทย เอ็กซ์สปริง บลจ.กรุงไทย บลจ.ยูโอบี (ประเทศไทย) บลจ.วรรณ บลจ.กรุงศรี บลจ.เอ็มเอฟซี บลจ.แอสเซท พลัส บลจ.พรินซิเพิล และบลจ.อีสท์สปริง (ประเทศไทย) ต่อยอดบริการ NEXT INVEST แอปลงทุนของคนตัวเล็ก นำเสนอผลิตภัณฑ์ครบทุกการลงทุน ทั้งประเภทกองทุน ครอบคลุมทั้งหุ้นไทย หุ้นต่างประเทศ ตราสารหนี้ พันธบัตรออมทรัพย์ หุ้นกู้ ทองคำ บนแอปฯ Krungthai NEXT เพื่อเพิ่มโอกาสสร้างผลตอบแทนการลงทุนจากสินทรัพย์ที่หลากหลาย โดยผู้เชี่ยวชาญในธุรกิจการลงทุนทั้งในและต่างประเทศ
ความร่วมมือในครั้งนี้ ตอบโจทย์การลงทุนยุคใหม่ ที่เปิดกว้างในรูปแบบ Open Architecture อำนวยความสะดวกให้ผู้ลงทุนสามารถเลือกลงทุนในกองทุนรวมที่ให้ผลตอบแทนดีจากบลจ.ที่หลากหลายซึ่งรวบรวมไว้ในที่เดียว โดยไม่ต้องเปิดบัญชีกองทุนหลายบัญชี สามารถซื้อขายสับเปลี่ยนกองทุนได้สะดวก เพียง 100 บาท ก็เริ่มลงทุนได้ โดยธนาคารจัดโปรโมชั่นในช่วงเดือนกุมภาพันธ์ถึงมีนาคม 2566 เพื่อส่งเสริมการออมและการลงทุน สร้างความมั่นคงทางการเงินในระยะยาว ซึ่งลูกค้าจะได้รับบัตรของขวัญของห้างสรรพสินค้าเซ็นทรัล มูลค่าสูงสุด 2,000 บาท เมื่อมียอดซื้อ/สับเปลี่ยนเข้ากองทุน 50,000 บาทขึ้นไป (สงวนสิทธิ์รางวัล 1 ท่าน/สิทธิ์ ตลอดรายการ) ตั้งแต่ 13 ก.พ. 66 – 28 ก.พ. 66 และ 13 มี.ค. 66 – 31 มี.ค. 66
นอกจากนี้ ผู้ลงทุนยังสามารถเปิดบัญชีหลักทรัพย์ออนไลน์ สะดวก ง่าย ไม่ต้องส่งเอกสารเพิ่มเติม ผ่าน NEXT INVEST ลูกค้าสามารถเข้าถึงการลงทุนง่าย เปิดบัญชีครั้งเดียว สามารถได้รับสูงสุดถึง 4 ประเภทบัญชี ครอบคลุมทั้งหุ้นไทย และหุ้นต่างประเทศ โดยช่วงเดือนกุมภาพันธ์ถึงมีนาคม 2566 ลูกค้าที่เปิดบัญชีซื้อขายหลักทรัพย์ใหม่ และมีการซื้อขายหลักทรัพย์ตามที่กำหนด มีสิทธิ์รับ Starbucks e-Coupon มูลค่าสูงสุด 200 บาท ตั้งแต่ 15 ก.พ. 66 – 31 มี.ค. 66 รวมถึงการยกเว้นค่าธรรมเนียม W-8BEN สำหรับการเทรดหุ้นอเมริกา (ปกติ 2,000 บาทต่อ 3 ปี)
ทั้งนี้ NEXT INVEST ยังพร้อมเสิร์ฟความรู้จากกูรูด้านการลงทุนจากทีม Krungthai CIO Office ช่วยแนะนำการลงทุน สร้างโอกาสรับผลตอบแทนอย่างมืออาชีพอีกด้วย
ผู้ที่สนใจสามารถเปิดใช้บริการ NEXT INVEST ผ่านแอปฯ Krungthai NEXT โดยเลือกบริการ เลือก กองทุนรวม / หุ้น หรือสอบถามรายละเอียดเพิ่มเติมได้ที่ ธนาคารกรุงไทยทุกสาขาหรือ Krungthai Contact Center โทร. 02-111-1111 หรือ www.krungthai.com
วันจันทร์ที่ 6 กุมภาพันธ์ 2566
06/02/2566
​โค้งสุดท้ายแล้วนะ! อีก 10 วันเท่านั้นจะสิ้นสุดโครงการช้อปดีมีคืน ใช้จ่ายซื้อสินค้าและบริการภายใน 15 ก.พ. นี้อย่าลืมขอใบกำกับภาษีแบบเต็มรูปไว้ลดหย่อนสูงสุด 40,000 บาท
​โค้งสุดท้ายแล้วนะ! อีก 10 วันเท่านั้นจะสิ้นสุดโครงการช้อปดีมีคืน ใช้จ่ายซื้อสินค้าและบริการภายใน 15 ก.พ. นี้อย่าลืมขอใบกำกับภาษีแบบเต็มรูปไว้ลดหย่อนสูงสุด 40,000 บาท
วันที่ 6 กุมภาพันธ์ 2566 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่รัฐบาลดำเนินโครงการช้อปดีมีคืน โดยมีระยะเวลาให้ประชาชนที่จะใช้สิทธินำยอดการใช้จ่ายซื้อสินค้าและบริการไปลดหย่อนภาษีเงินได้สำหรับปีภาษี 2566 สามารถใช้จ่ายได้ตั้งแต่วันที่ 1 ม.ค. -15 ก.พ. 2566 ซึ่งขณะนี้โครงการดำเนินมาถึงโค้งสุดท้ายเหลือเวลาอีก 10 วันสุดท้าย
ทั้งนี้ จึงขอย้ำเตือนผู้มีเงินได้ ที่ประสงค์จะร่วมโครงการหากมีการใช้จ่ายในช่วงนี้จนถึงวันที่ 15 ก.พ. อย่าลืมขอใบกำกับภาษีเต็มรูปในรูปแบบกระดาษ หรือ ใบกำกับภาษีเต็มรูปในรูปแบบอิเล็กทรอนิกส์ (e-Tax Invoice & e-Receipt) จากผู้ขาย จากนั้นก็เก็บใบกำกับภาษีจากการใช้จ่ายที่เกิดขึ้นในช่วงเวลาดำเนินโครงการนี้ไปประกอบการหักลดหย่อนภาษีในช่วงยื่นแบบเสียภาษีเงินได้ประจำปี 2566 ในช่วงเดือนม.ค.-มี.ค. 2567
น.ส.ไตรศุลี กล่าวว่า โครงการช้อปดีมีคืนเป็นโครงการที่รัฐบาลให้ประชาชนผู้มีเงินได้นำยอดการใช้จ่ายการซื้อสินค้าและบริการที่เกิดขึ้นในช่วงวันที่ 1 ม.ค. -15 ก.พ. 2566 ไปหักลดหย่อนภาษีได้ตามจ่ายจริงแต่ไม่เกิน 40,000 บาท โดยมีเงื่อนไขว่ายอดการใช้จ่าย 30,000 บาทแรกนั้นสามารถใช้ได้ทั้งใบกำกับภาษีเต็มรูปแบบกระดาษและใบกำกับภาษีเต็มรูปแบบ e-Tax Invoice & e-Receipt แต่อีก 10,000 บาทจะต้องเป็นการซื้อสินค้าและบริการที่ออกใบกำกับภาษีเต็มรูปแบบ e-Tax Invoice & e-Receipt เท่านั้น
สำหรับสินค้าและบริการที่ผู้มีเงินได้เลือกซื้อและใช้บริการนั้นมีหลากหลายซึ่งรวมถึงการเติบน้ำมันรถยนต์และจักรยานยนต์ แต่ต้องเป็นการซื้อสินค้าและบริการจากผู้ขายหรือผู้ให้บริการที่จดทะเบียนภาษีมูลค่าเพิ่มกับกรมสรรพกรเท่านั้น ขณะเดียวกันก็มีสินค้าและบริการบางประเภทที่ไม่สามารถนำมาร่วมโครงการได้ อาทิ ค่าสุรา, ยาสูบ, ค่าซื้อรถยนต์ จักรยานยนต์ เรือ, ค่าหนังสือพิมพ์และนิตยสาร,ค่าบริการจัดนำเที่ยว,ค่าที่พักในโรงแรม, ค่าสาธารณูปโภค ค่าเบี้ยประกันวินาศภัย เป็นต้น
น.ส.ไตรศุลี กล่าวว่า ภายใต้โครงการช้อปดีมีคืนรัฐบาลคาดว่าจะเกิดการใช้จ่ายและมีเงินหมุนเวียนในระบบเศรษฐกิจ 56,000 ล้านบาท สนับสนุนให้จีดีพีเพิ่มขึ้นจากการใช้จ่ายร้อยละ 0.16 และส่งเสริมให้ผู้ประกอบการทุกกลุ่มเข้าสู่ระบบภาษีมูลค่าเพิ่มมากขึ้น ตลอดจนเป็นการสนับสนุนการใช้ระบบภาษีอิเล็กทรอนิกส์ด้วย
วันจันทร์ที่ 6 กุมภาพันธ์ 2566
06/02/2566
"ทิพานัน" โชว์ผลงาน “พล.อ.ประยุทธ์”  วางโครงสร้างคมนาคมอย่างครอบคลุม ยกโครงการก่อสร้างมอเตอร์เวย์สายบางใหญ่-กาญจนบุรี คืบหน้ากว่า 88% แล้ว  พร้อมทดสอบบริการปีใหม่ 2567
"ทิพานัน" โชว์ผลงาน “พล.อ.ประยุทธ์”  วางโครงสร้างคมนาคมอย่างครอบคลุม ยกโครงการก่อสร้างมอเตอร์เวย์สายบางใหญ่-กาญจนบุรี คืบหน้ากว่า 88% แล้ว  พร้อมทดสอบบริการปีใหม่ 2567 ย้ำรัฐบาลวางโครงข่ายคมนาคมเพื่อแข่งขันทั้งในภูมิภาคและระดับโลก
วันที่ 6 กุมภาพันธ์ 2566 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี เร่งผลักดันโครงการก่อสร้างพื้นฐานเพื่อรองรับการเติบโตของเศรษฐกิจ และยกระดับคุณภาพชีวิตของพี่น้องประชาชน เชื่อมต่อการเดินทางทั้งทางถนน ราง เรือ และอากาศ โดยเฉพาะทางถนนคณะรัฐมนตรี เมื่อวันที่ 14 กรกฎาคม 2558 ได้มีมติเห็นชอบโครงการก่อสร้างทางหลวงพิเศษระหว่างเมือง (มอเตอร์เวย์) สายบางใหญ่-กาญจนบุรี เพื่อเป็นทางเลือกในการเดินทางและส่งเสริมระบบขนส่ง โลจิสติกส์ และการท่องเที่ยว
น.ส.ทิพานัน กล่าวว่า โครงการก่อสร้างทางหลวงพิเศษระหว่างเมือง (มอเตอร์เวย์) สายบางใหญ่-กาญจนบุรี มีพื้นที่ผ่าน 3 จังหวัด คือ จ.นนทุบรี จ.นครปฐม และจ.กาญจนบุรี ระยะทาง 96.41 กิโลเมตร วงเงินลงทุน 61,034 ล้านบาท ปัจจุบันมีความคืบหน้าด้านงานโยธาก่อสร้างแล้วเสร็จ 13 สัญญา จาก 25 สัญญา ภาพรวมคืบหน้าไปมากกว่า 88 % ส่วนงานระบบหรือ O&M มีความคืบหน้าอย่างต่อเนื่องโดยเข้าพื้นที่ทั้งหมด 8 ด่านเป็นที่เรียบร้อย ประกอบด้วย ด่านบางใหญ่ ด้านศีรษะทอง ด่านนครชัยศรี ด้านนครปฐม ฝั่งตะวันออก ด่านนครปฐม ฝั่งตะวันตก ด่านท่ามะกา ด่านท่าม่วง ภาพรวมคืบหน้า 12%อย่างไรก็ตาม พล.อ.ประยุทธ์ได้ติดตามความคืบหน้าโครงการดังกล่าวอย่างใกล้ชิด เพื่อให้มีความปลอดภัย ได้มาตรฐาน โดยเฉพาะในการเตรียมความพร้อมเพื่อให้พี่น้องประชาชนได้ทดสอบใช้บริการสายทางชั่วคราวช่วงปีใหม่ 2567 โดยคาดว่าสามารถเปิดให้บริการเต็มรูปแบบได้ในช่วงหลังปีใหม่ 2568
รองโฆษกประจำสำนักนายกรัฐมนตรี กล่าวว่า โครงการดังกล่าวเมื่อแล้วเสร็จจะช่วยส่งเสริมการเดินทางจากกรุงเทพมหานครและปริมณฑลไปยังภาคตะวันตกของประเทศให้ เป็นไปด้วยความสะดวก รวดเร็ว รวมทั้งเชื่อมต่อเขตพัฒนาเศรษฐกิจพิเศษชายแดน จ.กาญจนบุรี และเชื่อมต่อไปยังประเทศเพื่อนบ้านได้อย่างรวดเร็ว “ตลอดระยะเวลาที่ผ่านมา พล.อ.ประยุทธ์ได้วางรากฐานให้ประเทศไทย เติบโตอย่างเข้มแข็งและยั่งยืน กระจายความเจริญไปยังภูมิภาคต่างๆ ที่สำคัญอนาคตอันใกล้นี้ ระบบการขนส่งเพื่อการค้าการลงทุนก็จะเชื่อมโยงกันครอบคลุม ทั้ง รถ ราง เรือ เครื่องบิน ก็จะสามารถเพิ่มการแข่งขันในภูมิภาคและระดับโลกในอนาคตได้แน่นอน ”รองโฆษกประจำสำนักนายกรัฐมนตรี กล่าว
วันจันทร์ที่ 6 กุมภาพันธ์ 2566
รมว.ดีอีเอส ขยายผลโครงการ Transform ตลาดสดยุควิถีใหม่
รมว.ดีอีเอส ขยายผลโครงการ Transform ตลาดสดยุควิถีใหม่
​​
วันนี้(6ก.พ.66) นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)ประธานแถลงข่าวขยายผลโครงการTransformตลาดสดยุควิถีใหม่จัดโดยดีป้าหนุนผู้ประกอบการไทยประยุกต์ใช้เทคโนโลยีตอบโจทย์ธุรกิจยุคดิจิทัลพร้อมปักหมุด25จังหวัดเร่งให้มีการยกระดับพัฒนาทักษะและสร้างองค์ความรู้ด้านดิจิทัลเพื่อเพิ่มประสิทธิภาพในการดำเนินธุรกิจคาดมีผู้ประกอบการเข้าร่วมโครงการรวม30,500รายรวมทั้งช่วยยกระดับทักษะดิจิทัลแก่กลุ่มเป้าหมายมากกว่า1.2ล้านรายและสร้างมูลค่าทางเศรษฐกิจมากกว่า300ล้านบาทโดยมีดร.ณัฐพลนิมมานพัชรินทร์ผู้อำนวยการใหญ่ดีป้าให้การต้อนรับณโรงแรมเอส31
___________________
วันจันทร์ที่ 6 กุมภาพันธ์ 2566
“ชัยวุฒิ” เปิดช่องทางพลเมืองดี แจ้งเบาะแสพนันออนไลน์ได้ที่ 1212 ตลอด 24 ชั่วโมง
“ชัยวุฒิ” เปิดช่องทางพลเมืองดี แจ้งเบาะแสพนันออนไลน์ได้ที่ 1212 ตลอด 24 ชั่วโมง
นายชัยวุฒิ ธนาคมานุสรณ์ รัฐมนตรีว่าการ กระทรวงดิจิทัลเพื่อเศรษฐกิจและสังคม(ดีอีเอส) เปิดเผยว่า ตามที่ท่านนายกรัฐมนตรี พลเอกประยุทธ์ จันทร์โอชา ได้ให้นโยบายเร่งปราบปรามอาชญากรรมออนไลน์ รวมถึงการพนันออนไลน์ ก็ต้องขอบคุณทางสํานักงานตํารวจแห่งชาติ ท่าน พล.ต.อ. ดำรงศักดิ์ กิตติประภัสร์ ผบ.ตร. ท่านพล.ต.ท ต่อศักดิ์ สุขวิมล รองผบ.ตร.พล.ต.ท วรวัฒน์วัฒน์ นครบัญชา เเละทีมตำรวจไซเบอร์ท่าน ที่เปิดปฏิบัติทลายขบวนการ “มาเก๊า888” ซึ่งเป็นบ่อนพนันออนไลน์รายใหญ่ ที่และที่สําคัญต้องขอบคุณ น้องดิว อริสรา ทองบริสุทธิ์ ดาราชื่อดัง ช่วยแจ้งเบาะแสร้องเรียนจนเป็นที่มาของการทลายบ่อนออนไลน์ มาเก๊า888 “น้องดิว” ถือว่าเป็นพลเมืองดี และเป็นบุคลตัวอย่าง น่ายกย่อง เสียสละ และกล้าที่จะให้ข้อมูลที่เป็นประโยชน์ต่อเจ้าหน้าที่ในการดำเนินคดีครั้งนี้ ผมขอฝากเจ้าหน้าที่ตำรวจไปดูแลความปลอดภัยให้กับน้องดิวด้วย เพราะว่าพลเมืองดีที่ไม่ค่อยกล้าแจ้งเบาะแสเพราะกลัว ขบวนการเหล่านี้ เพราะว่าการไปบอกอะไรเกี่ยวกับพวกบ่อน เหมือนมาเฟียก็เป็นผู้มีอิทธิพลมันก็อาจจะมาทำร้าย ทำลายครอบครัว
ดังนั้น ผมขอฝากตำรวจช่วยดูแลความปลอดภัยของน้องดิว และครอบครัวด้วยครับ และที่สำคัญการพนันออนไลน์ก็เป็นนโยบายสำคัญของรัฐบาล ที่จะต้องเร่งปราบปรามและแก้ปัญหานี้ให้ได้ เพราะว่าเรามีกฎหมายที่บังคับใช้อยู่ จึงอยากขอความร่วมมือจากพี่น้องประชาชนทุกคน ให้ช่วยกันแจ้งเบาะแสเข้ามา เพื่อจะได้ดำเนินการเรื่องต่าง ๆ ในโลกออนไลน์ให้เร็วที่สุด เพราะกระทรวงดิจิทัลเพื่อเศรษฐกิจและสังคม ประสานความร่วมมือและสนับสนุนการทำงานร่วมกับเจ้าหน้าที่ตำรวจอยู่ตลอดเวลา
ทั้งนี้ หากประชาชนพบเห็นการกระทำความผิด เบาะแส เว็บไซต์ หรืออะไรที่ผิดกฎหมาย สามารถแจ้งเข้ามาที่ศูนย์รับเรื่องร้องเรียนของกระทรวง DES ได้ที่สายด่วน 1212 ตลอด 24 ชั่วโมง หรือ https://facebook.com/DESMonitor เพจอาสาจับตาออนไลน์ หรือ บช.สอท. โทร.1441 หรือ 191 ผู้เสียหายสามารถแจ้งความผ่านระบบออนไลน์ได้ที่ www.thaipoliceonline.com
______________________
วันจันทร์ที่ 6 กุมภาพันธ์ 2566
06/02/2566
Prime Minister of Malaysia and spouse’s official visit to Thailand on Feb 9-10
Prime Minister of Malaysia and spouse’s official visit to Thailand on Feb 9-10
Deputy Secretary-General to the Prime Minister and Acting Government Spokesperson Anucha Burapachaisri disclosed that Honourable Dato’ Seri Anwar Ibrahim, Prime Minister of Malaysia, and spouse, will pay an official visit to the Kingdom of Thailand as guests of the Royal Thai Government during 9-10 February 2023, as part of introductory tour to ASEAN countries.
During the visit, Malaysian Prime Minister will be meeting with His Excellency General Prayut Chan-o-cha, Prime Minister of Thailand, on 9 February 2023. The two Prime Ministers are expected to discuss cooperation on the promotion and integration of economic development in the Thai - Malaysian border area, particularly the five Southern Provinces of Thailand and the four Northern States of Malaysia. These include connectivities in trade, investment and infrastructure; the acceleration to achieve the bilateral trade target of USD 30 billion by 2025 through existing bilateral mechanisms to enhance trade facilitation and reduce barriers; and the promotion of cooperation in potential industries such as rubber, halal food and energy as well as in new areas such as digital economy and green technology.
Both sides will also exchange views on regional and international developments to jointly address new challenges and stimulate post-COVID-19 economic recovery.
Dato’ Seri Anwar Ibrahim became the 10th Prime Minister of Malaysia on 24 November 2022.